Xchꞌo cꞌa ri Jesús y xuꞌij:
Man cꞌa tisatz ivánima.
Rix cukul icꞌuꞌx riqꞌuin ri Dios,
quiriꞌ mismo tibanaꞌ viqꞌuin yin.
Chiracho ri Nataꞌ,
qꞌuiy lugar richin yixcꞌuje-vi.
Si man ta kitzij chi quiriꞌ,
yin xin-ij yan ta chive.
Vacami cꞌa,
yiꞌe richin nenbanaꞌ rubanic jun i-lugar rix.
Si yiꞌe richin nenbanaꞌ rubanic jun i-lugar,
yipe chic jun bey,
y yixincꞌuaj viqꞌuin;
richin quiriꞌ ri lugar yinecꞌuje-vi yin,
chiriꞌ mismo yixecꞌuje-vi rix.
Rix iveteman ri lugar ri yiꞌe-vi yin,
y quiriꞌ mismo ri bey xa iveteman,
xchaꞌ chique ri ru-discípulos.
Quireꞌ cꞌa xuꞌij-apu ri Tomás che ri Jesús:
Ajaf,
roj man keteman ta achique lugar yabe-vi.
¿Achel cꞌa niketemaj ri bey?
Jacꞌariꞌ xuꞌij ri Jesús:
Ja yin ri bey,
ja yin ri kitzij,
ja yin ri cꞌaslen,
y xaxe voma yin (napon,
nebos) jun riqꞌuin ri Nataꞌ.
Xa ta rix ijelesan-pe utz-utz ivánima viqꞌuin yin,
quiriꞌ ta mismo ibanon riqꞌuin ri Nataꞌ.
Pero vacami iveteman chic runoꞌoj y itzꞌeton chic ruvech voma yin,
xchaꞌ chique.
Xchꞌo cꞌa apu ri Felipe che ri Jesús y xuꞌij:
Ajaf,
tacꞌutuꞌ ri Atataꞌ chikavech,
y riqꞌuin riꞌ xticuker kacꞌuꞌx,
xchaꞌ.
Ri Jesús xuꞌij che:
Felipe,
¿man jani tavetemaj nunoꞌoj yin,
tok qꞌuiy yan tiempo quicꞌujeꞌ iviqꞌuin?
Ri reteman nunoꞌoj yin,
ja jun runoꞌoj ri Nataꞌ reteman.
¿Achique roma rat naꞌij chi najoꞌ nincꞌut ri Nataꞌ chivech?
¿Man nanimaj ta rat chi yin xa jun nubanon riqꞌuin ri Nataꞌ,
y ri Nataꞌ xa jun rubanon viqꞌuin yin?
Ri chꞌabel ri xinkꞌalajrisaj chivech,
man nuyon ta yin xinojin-pe,
ja ri Nataꞌ ri xa jun kabanon riqꞌuin,
jariꞌ ri nisamaj pa vánima chi nin-en ri samaj reꞌ.
Rix quininimaj riqꞌuin ri nin-ij chive,
chi xa jun nubanon riqꞌuin ri Nataꞌ y rijaꞌ xa jun rubanon viqꞌuin yin.
Si man ninimaj ta riꞌ,
quininimaj cꞌa roma ri milagros ri enubanon chivech.
Kitzij-kitzij nin-ij chive:
Ri xtuyaꞌ ránima viqꞌuin,
ri samaj ri xen-en yin xquerubanalaꞌ rijaꞌ;
y cꞌo más chovon chuvech reꞌ xquerubanalaꞌ.
Roma yin yiꞌe riqꞌuin ri Nataꞌ.
Ronojel cꞌa ri xticꞌutuj che ri Nataꞌ pa nubiꞌ yin,
can xtinya-vi-pe chive,
richin quiriꞌ nikꞌalajin ri nimalaj rukꞌij ri Nataꞌ voma yin.
Si cꞌo ri xticꞌutuj pa nubiꞌ,
yin xtinya-pe chive.